Oʻzbekiston Respublikasida hamda xorijda hujjatlar va dalolatnomalarni konsullik legallashtirish tartibi toʻgʻrisidagi nizomni tasdiqlash haqida
(resolution, 2023-11-20)

Oʻzbekiston Respublikasining “Oʻzbekiston Respublikasining Konsullik ustavini tasdiqlash toʻgʻrisida”gi Qonuniga hamda Oʻzbekiston Respublikasi Prezidentining “Davlat huquqiy siyosatini amalga oshirishda adliya organlari va muassasalari faoliyatini yanada takomillashtirish chora-tadbirlari toʻgʻrisida” 2020-yil 19-maydagi PF-5997-son Farmoniga muvofiq Vazirlar Mahkamasi qaror qiladi: 1. Oʻzbekiston Respublikasining konsullik muassasalari tomonidan hujjatlar va dalolatnomalarni legallashtirish, Oʻzbekiston Respublikasida hujjatlar va dalolatnomalarni legallashtirish tartibini, ushbu hujjatlar va dalolatnomalarga qoʻyiladigan talablarni, shuningdek, legallashtirish yozuvini kiritish tartibini nazarda tutuvchi Oʻzbekiston Respublikasida hamda xorijda hujjatlar va dalolatnomalarni konsullik legallashtirish tartibi toʻgʻrisidagi nizom ilovaga muvofiq tasdiqlansin. 2. Oʻzbekiston Respublikasi Tashqi ishlar vazirligi manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 3. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari J.A. Xodjayev zimmasiga yuklansin. 1. Mazkur Nizom Oʻzbekiston Respublikasining xorijdagi diplomatik vakolatxonalari va konsullik muassasalari (keyingi oʻrinlarda — Oʻzbekiston Respublikasining konsullik muassasalari) tomonidan xorijda va Oʻzbekiston Respublikasi Tashqi ishlar vazirligining Konsullik-huquqiy departamenti (keyingi oʻrinlarda — Konsullik-huquqiy departament) tomonidan Oʻzbekiston Respublikasida hujjatlar va dalolatnomalarni konsullik legallashtirish tartibini belgilaydi. 2. Hujjatlar va dalolatnomalarni konsullik legallashtirish ulardagi imzolarning haqiqiyligini, hujjatni yoki dalolatnomani imzolagan shaxsning vakolatlarini, legallashtirishga taqdim etilgan hujjatga yoxud dalolatnomaga bosilgan muhr yoki shtampning haqiqiyligini hamda ushbu hujjatlar va dalolatnomalarning xorijiy davlat yoki Oʻzbekiston Respublikasi qonunchilik hujjatlariga muvofiqligini aniqlash va shahodatlashdan iboratdir. Konsullik muassasalari tomonidan hujjatlar va dalolatnomalarning legallashtirilishi ularning xalqaro munosabatlardagi qonuniyligini tasdiqlaydi. Konsullik legallashtirish hujjat yoki dalolatnomada bayon etilgan faktlarni emas, balki faqat ularni imzolagan shaxsning vakolatlarini, legallashtirishga taqdim etilgan hujjatga yoxud dalolatnomaga bosilgan muhr yoki shtampning haqiqiyligini aniqlash va shahodatlashdan iboratdir. 3. Konsullik legallashtirish funksiyasini: xorijiy davlatlarda — Oʻzbekiston Respublikasining konsullik muassasalari; Oʻzbekiston Respublikasida — Konsullik-huquqiy departament amalga oshiradi. 4. Xorijiy davlatlarda hujjatlar va dalolatnomalarni konsullik legallashtirish funksiyalari konsullik mansabdor shaxsi (keyingi oʻrinlarda — konsul) tomonidan amalga oshiriladi. Agar muayyan sababga koʻra konsul oʻz funksiyalarini bajara olmasa yoki konsul lavozimi vaqtincha boʻsh boʻlsa, konsulning vazifalari xorijiy davlat hududida joylashgan mazkur yoki boshqa konsullik muassasasining boshqa mansabdor shaxsiga yoki ushbu davlat hududida joylashgan Oʻzbekiston Respublikasi diplomatik vakolatxonasining diplomatik xodimlaridan biriga yuklanadi. Oʻzbekiston Respublikasida hujjatlar va dalolatnomalarni konsullik legallashtirish funksiyalari Konsullik-huquqiy departament xodimlaridan biriga yuklanadi. 5. Oʻzbekiston Respublikasi davlat organlari va muassasalari xorijiy davlatlarning tashkilotlaridan joʻnatiladigan hujjatlar va dalolatnomalar ular konsullik muassasasi tomonidan legallashtirilgan taqdirdagina, agar Oʻzbekiston Respublikasining qonunchilik hujjatlarida yoki Oʻzbekiston Respublikasi va ushbu hujjatlar hamda dalolatnomalar joʻnatiladigan davlat ishtirokchi boʻlgan xalqaro shartnomada boshqacha qoida nazarda tutilmagan boʻlsa, koʻrib chiqish uchun qabul qiladi. Konsul konsullik okrugidagi davlat organlari va muassasalari vakillari ishtirokida tuzilgan yoki mazkur davlat organlari hamda muassasalari tomonidan joʻnatiladigan hujjatlar va dalolatnomalarni legallashtiradi. 6. Konsul xorijiy davlat hududida rasmiylashtirilgan hujjatni legallashtirish uchun zarur hollarda mazkur hujjatning Oʻzbekiston Respublikasi davlat tilidagi yoki boshqa tillardagi notarial tartibda tasdiqlangan tarjimasini taqdim etishni talab qilishga haqli. 7. Xorijda har qanday harakatni amalga oshirish vakolatiga ega boʻlgan Oʻzbekiston Respublikasining davlat organlari va muassasalari tomonidan bunday harakatlarni amalga oshirish uchun berilgan ishonchnomalarni hamda mazkur davlat organlari va muassasalari faoliyati bilan bogʻliq boshqa hujjatlar Konsullik-huquqiy departament tomonidan legallashtiriladi. 8. Agar xorijiy davlatning qonunchilik hujjatlariga muvofiq Oʻzbekiston Respublikasi davlat organlari va muassasalari tomonidan rasmiylashtirilgan hamda xorijiy davlat hududida foydalanish uchun moʻljallangan hujjatlar va dalolatnomalar legallashtirilishi talab etilsa, ular belgilangan tartibda legallashtirilishi lozim. 9. Agar Oʻzbekiston Respublikasi qonunchilik hujjatlariga muvofiq Oʻzbekiston Respublikasida akkreditatsiyadan oʻtgan xorijiy davlatlarning diplomatik vakolatxonalari va konsullik muassasalari tomonidan rasmiylashtirilgan hamda Oʻzbekiston Respublikasida foydalanish uchun moʻljallangan hujjatlar va dalolatnomalar legallashtirilishi talab etilsa, ular belgilangan tartibda legallashtirilishi lozim. 10. Quyidagi hujjatlar va dalolatnomalar konsullik muassasalari tomonidan legallashtirilmaydi: Oʻzbekiston Respublikasi qonunchilik hujjatlariga zid boʻlgan; oʻz mazmuniga koʻra Oʻzbekiston Respublikasi manfaatlariga zarar yetkazishi mumkin boʻlgan; notoʻgʻri rasmiylashtirilgan; Oʻzbekiston Respublikasi fuqarolarining shaʼni va qadr-qimmatiga putur yetkazadigan maʼlumotlar mavjud boʻlgan; tozalashlar, qoʻshimcha yozuvlar yoki qayd etilmagan tuzatishlar, shuningdek, qalam bilan yozilgan yozuvlar mavjud boʻlgan; bir necha varaqlarda tuzilgan, lekin tartib raqami qoʻyilmagan, tikilmagan, hujjat yoki dalolatnomani taqdim etgan tashkilotning muhri va mansabdor shaxsning imzosi bilan shahodatlanmagan; hujjatlarga faksimil imzo qoʻyilgan boʻlsa (Oʻzbekiston Respublikasi qonunchilik hujjatlarida belgilangan holatlar bundan mustasno). Shuningdek, pasport, identifikatsiyalovchi ID-kartasi, partiyaga mansublik haqidagi hujjatlar, kasaba uyushmasi chiptalari, harbiy biletlar, toifa yoki diniy eʼtiqodga mansublik haqidagi hamda fuqarolik muomalasidan chiqarilgan mol-mulk hujjatlarining asli va nusxalari legallashtirilmaydi. 11. Agar hujjatga yoki ushbu hujjatga biriktirilgan varaqqa apostil qoʻyilgan boʻlsa, bu hujjatni legallashtirish talab etilmaydi. Oʻzbekiston Respublikasining davlat organlari va muassasalari apostil qoʻyilgan hujjatlarni, agar apostil Oʻzbekiston Respublikasi bilan munosabatlarda chet elning rasmiy hujjatlarini legallashtirishga doir talabni bekor qiluvchi konvensiya qoʻllaniladigan chet davlatning vakolatli organi tomonidan qoʻyilgan boʻlsa, qabul qilishi shart. 12. Hujjatlar va dalolatnomalarni legallashtirish uchun Oʻzbekiston Respublikasining konsullik muassasasida konsullik okrugida joylashgan davlat organlari va muassasalari tomonidan rasmiylashtirilgan hujjatlar hamda dalolatnomalarni tasdiqlash vakolatiga ega boʻlgan mansabdor shaxslarning imzosi va muhrlari namunalari mavjud boʻlishi lozim. Xorijiy davlatning konsullik muassasasi uchun belgilangan konsullik okrugi hududida joylashgan Oʻzbekiston Respublikasi konsullik muassasalarida ular joylashgan hududda akkreditatsiya qilingan boshqa davlatlar konsullik muassasalari hamda qabul qiluvchi davlat Oʻzbekiston Respublikasi Tashqi ishlar vazirligining hujjatlar va dalolatnomalarni legallashtirish vakolatiga ega boʻlgan mansabdor shaxslari imzosi va muhri namunalari ham mavjud boʻlishi lozim. 13. Hujjatlar va dalolatnomalarni Oʻzbekiston Respublikasining konsullik muassasalarida legallashtirish uchun shaxslar ushbu Nizomga 1-ilovaga muvofiq shaklda ariza toʻldirib, unga quyidagilarni ilova qiladilar: shaxsini tasdiqlovchi hujjat nusxasi; legallashtirish talab etiladigan hujjat yoki dalolatnoma va uning nusxalari; konsullik yigʻimlari va haqiqiy xarajatlarning oʻrnini qoplash hisobidan yigʻimlar toʻlanganligi toʻgʻrisidagi hujjatning asli. Hujjatlar va dalolatnomalar ariza topshirilgan kundan eʼtiboran besh ish kuni ichida legallashtiriladi. 14. Legallashtirish uchun taqdim etilgan hujjatlar va dalolatnomalar Oʻzbekiston Respublikasi konsullik muassasasi joylashgan davlatning qonun hujjatlariga muvofiq ekanligiga shubha boʻlgan hollarda, konsul konsullik okrugidagi davlat hokimiyati organlariga rasmiy tushuntirish berishni soʻrab murojaat qiladi. 15. Konsulga Oʻzbekiston Respublikasidan hujjatlar talab qilib olish tartibi doirasida Oʻzbekiston Respublikasida tuzilgan, biroq Konsullik-huquqiy departament tomonidan legallashtirilmagan hujjatlar va dalolatnomalar kelib tushgan taqdirda, Oʻzbekiston Respublikasining konsullik muassasasi joylashgan davlatning qonunchilik hujjatlariga muvofiq ushbu hujjatlar va dalolatnomalar legallashtirilishi talab etilsa, konsul ularni legallashtiradi hamda manfaatdor shaxslar, davlat organlari va muassasalarga yuboradi. 16. Oʻzbekiston Respublikasida tuzilgan, biroq Konsullik-huquqiy departament tomonidan legallashtirilmagan hujjatlar va dalolatnomalar legallashtirish uchun shaxslar, davlat organlari va muassasalardan kelib tushgan taqdirda, konsul ularning haqiqiyligini aniqlash uchun Konsullik-huquqiy departamentga yuboradi. Ijobiy javob olingan taqdirda, konsul ushbu hujjatlar va dalolatnomalarni belgilangan tartibda legallashtiradi. 17. Konsul zarur hollarda uchinchi davlat hududida foydalanish uchun moʻljallangan hujjatlar va dalolatnomalarni legallashtirishi mumkin. Ushbu hujjatlar yoki dalolatnomalar uchinchi davlat hududida haqiqiy hisoblanishi uchun Oʻzbekiston Respublikasining konsullik muassasasi joylashgan davlatdagi uchinchi davlat konsullik muassasasi tomonidan ham legallashtirilishi lozim. 18. Oʻzbekiston Respublikasining konsullik muassasasi joylashgan davlatda foydalanish uchun talab qilib olinayotgan Oʻzbekiston Respublikasi fuqarolari, davlat organlari va muassasalarining hujjatlari va dalolatnomalarini konsul ushbu Nizomda belgilangan tartibda legallashtiradi. 19. Oʻzbekiston Respublikasining Konsullik ustavi 14-moddasiga asosan konsulning harakatlari (harakatsizligi) yoki qarorlari ustidan Oʻzbekiston Respublikasi qonunchilik hujjatlariga muvofiq konsullik muassasasi boshligʻiga, Oʻzbekiston Respublikasining konsullik muassasasi joylashgan davlatdagi diplomatik vakolatxonasi boshligʻiga va (yoki) Oʻzbekiston Respublikasi Tashqi ishlar vazirligiga yoxud sud tartibida shikoyat qilinishi mumkin. 20. Konsullik-huquqiy departament xorijiy mamlakat davlat organlari va muassasalari tomonidan rasmiylashtirilgan hamda Oʻzbekiston Respublikasi va Rossiya Federatsiyasida akkreditatsiya qilingan xorijiy diplomatik vakolatxonalar yoki konsullik muassasalari tomonidan legallashtirilgan hujjatlar va dalolatnomalarni, ushbu diplomatik vakolatxonalar masʼul xodimlarining imzolari va muhrlari namunalari mavjud boʻlgan taqdirda legallashtiradi. 21. Hujjatlar va dalolatnomalarni Konsullik-huquqiy departamentda legallashtirish uchun shaxslar ushbu Nizomga 1-ilovaga muvofiq shaklda ariza toʻldirib, unga quyidagilarni ilova qiladilar: shaxsini tasdiqlovchi hujjatning nusxasi; legallashtirish talab etiladigan hujjat yoki dalolatnoma va uning nusxalari; konsullik yigʻimlari va haqiqiy xarajatlarning oʻrnini qoplash hisobidan yigʻimlar toʻlanganligi toʻgʻrisidagi hujjatning asli. Hujjatlar va dalolatnomalar ariza topshirilgan kundan eʼtiboran besh ish kuni ichida legallashtiriladi. 22. Konsullik-huquqiy departamentda Oʻzbekiston Respublikasi va Rossiya Federatsiyasida akkreditatsiya qilingan diplomatik vakolatxonalar va konsullik muassasalarida hujjatlar va dalolatnomalarni legallashtirish vazifasini bajaruvchi mansabdor shaxslarning imzosi va muhrlari namunalari mavjud boʻlishi kerak. 23. Konsullik-huquqiy departament Oʻzbekiston Respublikasi davlat organlari va muassasalari xorijiy davlatlarda foydalanish uchun moʻljallangan hujjatlar va dalolatnomalarni ham legallashtiradi. 24. Konsullik-huquqiy departamentda legallashtirilishi lozim boʻlgan hujjatlar va dalolatnomalarni tasdiqlash vakolatiga ega boʻlgan Oʻzbekiston Respublikasi Adliya vazirligi masʼul xodimlarining imzosi va muhrlari namunalari mavjud boʻlishi kerak. 25. Konsullik-huquqiy departament notarius imzosini shahodatlovchi Oʻzbekiston Respublikasi Adliya vazirligi masʼul xodimining imzosini shahodatlaydi. Imzolarni tasdiqlashning ushbu tartibi fuqarolik holati dalolatnomalarini yozishning respublika hududida amal qilishga belgilangan hujjatlari nusxalarini hamda boshqa hujjatlar nusxalarini xorijiy davlatga taqdim etish uchun tasdiqlash maqsadida joriy qilingan. 26. Konsullik-huquqiy departament masʼul xodimining harakatlari (harakatsizligi) yoki qarorlari ustidan Oʻzbekiston Respublikasi qonunchilik hujjatlariga muvofiq Oʻzbekiston Respublikasi Tashqi ishlar vazirligiga yoxud sud tartibida shikoyat qilinishi mumkin. 27. Legallashtirish uchun taqdim etilgan hujjatlar va dalolatnomalar aniq va ravshan yozilgan, hujjat yoki dalolatnomada qayd etilgan summa va sana, raqam va muddat yozuv bilan ifodalangan boʻlishi zarur. Mansabdor shaxslarning imzolari va muhrlar bosma izi aniq boʻlishi kerak. Hujjatdagi va dalolatnomadagi boʻsh joylar chizib chiqilishi kerak. Tuzatish va qoʻshimchalarni hujjatni tasdiqlagan shaxsning imzosi oldidan koʻrsatish va legallashtirish yozuvida takrorlash zarur. Tuzatish va qoʻshimchalar shunday kiritilishi kerakki, barcha xato yozilgan, keyin tuzatilgan hamda oʻchirilganlarni dastlabki koʻrinishida oʻqish mumkin boʻlishi lozim. Agar tuzatish va qoʻshimchalar legallashtirish yozuviga qilingan boʻlsa, ular faqatgina legallashtirayotgan mansabdor shaxs tomonidan izohlanadi hamda imzolanadi. 28. Legallashtirish yozuvlari uchun joy boʻlmagan taqdirda, yozuv alohida qogʻozda yoziladi va hujjat yoki dalolatnomaga tikib qoʻyiladi hamda legallashtirayotgan shaxsning imzosi va muhri bilan unga biriktiriladi. 29. Mansabdor shaxs hujjat yoki dalolatnoma mazkur Nizom talablariga muvofiq legallashtirilishi mumkinligiga ishonch hosil qilganidan soʻng unga belgilangan shaklda yozuv kiritadi. 30. Oʻzbekiston Respublikasining konsullik muassasalari va Konsullik-huquqiy departament hujjatlar va dalolatnomalarni legallashtirish reyestrlarini, shuningdek, ushbu Nizomga 2-ilovaga muvofiq shakl boʻyicha legallashtirilgan hujjatlar va dalolatnomalarni hisobga olish jurnalini yuritadi. Fuqarolar va tashkilotlarning arizalari Oʻzbekiston Respublikasining konsullik muassasasi va Konsullik-huquqiy departamentda saqlanadi hamda davriy ketma-ketlikda tikib boriladi. Legallashtirilishi lozim boʻlgan har bir hujjatga legallashtirish tartib raqami berilib, sanasi koʻrsatiladi, ushbu raqam va sana ariza raqami va sanasi bilan mos boʻlishi lozim. Oʻzbekiston Respublikasining konsullik muassasasi va Konsullik-huquqiy departament legallashtirilgan hujjatlarning hisobini elektron shaklda ham yuritishi mumkin. 31. Hujjatlar va dalolatnomalarni legallashtirish boʻyicha konsullik harakatlarini amalga oshirganlik uchun konsullik yigʻimlari va haqiqiy xarajatlarni qoplash hisobidan yigʻimlar undiriladi. 32. Ushbu Nizom talablarining buzilishida aybdor boʻlgan shaxslar qonunchilik hujjatlarida belgilangan tartibda javob beradilar. Oʻzbekiston Respublikasi konsullik muassasasiga (yoki Oʻzbekiston Respublikasi Tashqi ishlar vazirligining Konsullik-huquqiy departamentiga) ARIZA F.I.O. _________________________________________________________________________ Ariza beruvchining fuqaroligi ____________________________________________________ Turar joyi, manzili _____________________________________________________________ ________________________________________________________________________________ Ish joyi________________________________________________________________________ Lavozimi _______________________________________________________________________ Legallashtirilishi lozim boʻlgan hujjat nomi. Hujjat seriyasi, raqami. Kim tomonidan, qachon berilgan. Hujjat kimga berilgan Oʻzbekiston Respublikasi Adliya vazirligida roʻyxatga olingan raqam Oʻzbekiston Respublikasi konsullik muassasasi (yoki Tashqi ishlar vazirligining Konsullik-huquqiy departamenti) roʻyxatga olish raqami Hujjatning xususiyati — fuqarolik holati haqida, taʼlim haqida, tijorat xususiyatiga ega, moliyaviy va boshqa harakatlarni amalga oshirish uchun, mol-mulkni boshqarish uchun (keraklisi chizilsin). Sana ________________________ Imzo _______________________ Toʻlangan konsullik yigʻimi summasi _______________________________________________ Konsullik yigʻimi toʻlanganligi haqida kvitansiya raqami ____________________________ _______________________________________________________________________________ Konsullik yigʻimi toʻlangan sana __________________________________________________ Imzosi tasdiqlanayotgan shaxsning F.I.O. ___________________________________________ Hujjatni legallashtirgan shaxsning F.I.O. _________________________________________ T/r Legallashtirish sanasi Legallashtirgan shaxsning F.I.O., lavozimi Hujjatning nomi, rekvizitlari Hujjatni imzolagan shaxsning F.I.O., lavozimi Legallashtirish uchun hujjat taqdim etgan shaxsning F.I.O., shaxsini tasdiqlovchi hujjatning maʼlumotlari Legallashtirish taqdim etiladigan davlat Legallashtirish uchun yigʻim toʻlanganligi toʻgʻrisidagi belgi 1 2 3 4 5 6 7 8